Minister veroordeel moord op jong boer | Maroela Media
Minister veroordeel moord op jong boer
Die minister van landbou, Thoko Didiza, het die moord op 'n jong plaasbestuurder van die Vrystaat ten sterkste veroordeel en gesê sy het met skok van die wrede aanval verneem.
Maroela Media het vroeër berig Brendin Horner (21) se liggaam is Vrydagoggend vroeg in 'n veld op 'n plaas in die omgewing van Paul Roux aangetref. Hy het glo verskeie steekwonde, asook 'n kopwond gehad. Sy kneukels was na verneem word bebloed soos wat hy glo sy aanvallers probeer afweer het.
'n Soektog na Brendin is aanvanklik Donderdagaand begin nadat hy vroeër die dag by sy pa, Robby, gaan kuier het, maar daarna spoorloos verdwyn het. Robby Horner en Brendin se vriendin, Lenize Taljaard, het die soektog die volgende dag voortgesit. Hulle het op Brendin se liggaam afgekom en die polisie ontbied.
Sy bakkie, vol bloedvlekke, is 'n ent daarvandaan gevind.
"Ek doen 'n beroep op wetstoepassers om geen steen onaangeroer te laat in hul ondersoek en die inhegtenisneming van die oortreders nie," het Didiza gesê.
Niemand is nog in verband met die moord op die jong man aangekeer nie en dit is in hierdie stadium nie bekend hoeveel aanvallers betrokke was nie.
"Ek kan nie die rol wat boere en plaaswerkers in die voedselwaardeketting speel sterker beklemtoon nie. Die moord het 'n verwoestende uitwerking op ons bedryf," het Didiza gesê.
Die minister het ook haar medelye met Brendin Horner se familie, vriende en kollegas betuig.
Dr. Roy Jankielsohn, DA-leier in die Vrystaat, het die voorval as "tragies en brutaal" bestempel en gesê dit het die gemeenskap diep geskok.
"Die DA wil sy innige meegevoel teenoor Brendin se familie en vriende uitspreek. Dit is hartverskeurend dat die sinnelose geweld op plase en kleinhoewes 'n jong man, wat sy lewe nog voor hom gehad het, geëis het."
Hy het gesê boere en werkers op plase is 'n nasionale bate wat die land se voedselsekerheid verseker.
"Ons land kan nie bekostig om ons boere, veral skaars jong boere, in hierdie lae-intensiteitoorlog te verloor nie."
'n Foto van Horner wat op sosiale media gedeel word. (Foto: Facebook)
Brendin Horner In die nuus moorde plaasaanvalle
Kiesers in 96 wyke kan hierdie naweek registreer
SANParke verduidelik besluit om 7 leeus van kant te maak
Mnr. Didiza, kan jy asb. meer as " 'n beroep op wetstoepassers" doen? VOORKOM DIT in die eerste plek d.m.v patrollies en verleen finansiele steun daarvoor. Neem aksie sodat ons kan sien julle gee om.
Het die geagte Minister sl verduidelik wat van die Hulpfonds se Miljoene geword het of sy rond om die aandag af te trek.
Dis nie goeie opbouende nuus. Mag ons Liewe Vader ons land red.
Nou moet julle sogenaamde ministers 'n slag jul dikgatte uit die stoele lug en regtig probeur om iets te doen en 'n slag die daad by die woord voeg en nie net lippetaal en geveinsde skok en woede, kamstig te openbaar, wanneer sulke afskuwelike dade gepleeg word.
Man, julle wat as minesters sit en kastig medelye uitspreek, is walglik, want dit is net n manier om ons te probeer troos….. Wel ons is lankal g..vol en by julle skeinheilige omgee verby. Dink regtig dit is tyd dat ons van ons kant af begin plan maak.